Als zwättes wolle mer mol uff die Sprooch e bissl genauer oigehe: Irschend wann hot mol en Gelehrte g'sacht (froochen misch jetzert net, wer des war - isch glaab, er hot mit Nochname Becker g'hääße), dass 's gar kä Pälzer Mundart gewe det. Er hot nemlisch gemäänt, dass es allerhekschtens 750 odder mehr verschiedene Dialekte gebt, alldieweil in jedem Dorf annerscht gebabbelt werd. Der Satz stimmt naderlisch nur zum Dääl: Zwar hot der gute Mensch net ganz uurescht, wenn er saacht, dass in jedem Ort e bissl annerscht gered werd, awwer desdewesche glei zu behaupte, 's gäb gar kä Pälzer Sprooch, geht naderlisch net! Des losse mer uns net biete! Deshalb an dere Schtell jetzert die Klarstellung: Pälzisch werd iwwerall dort gebabbelt, wu sisch die Leit Pälzer nennen. Zu dene regionale Unnerschiede kann isch eich grad mol korz e Beischpiel nenne:  In de Vorderpalz, also do wo mer, 's Palz-Poscht-Tiem, dehääm sinn, gebt's e ganz klari "Sproochgrenz": Die Linie verlaaft ziemlisch genau dursch Muschbach. Südlisch vun Muschbach saachen die Leits "Es reschent!", nördlisch devun hääßt's "Es reijent!". Awwer deten ehr deswesche saache, die äänd Hälft wärn kä Pälzer? Isch denk, mer verstehn uns ach so!  Ehr wissen jo:  Palz bleibt Palz, Gott erhalt's!